Coburg hot, obwoi es net recht grouß is, zwoa Dogeszeidunga. Des san des 1886 grindte Coburger Tageblatt, wos seit 2003 ois Regionoiausgob vo da Zeidung „Fränkischer Tag“ aus Bamberg eascheint, und de 1946 grindte Neie Presse, de seit 1986 mehrheitli zua Mediengruppn Süddeitscha Verlag ghert. De zwoa lokoin Radiosenda hoaßn Radio 1 und Radio Galaxy Coburg, wobei letztara a Oblega vom jugndorientiatn Radio Galaxy Bayern is. TV-Oberfranken mit Sitz in Hof is ois lokoia Fernsehsenda voahondn. Ois lokoia Netz-TV-Senda agiat ITV-Coburg, dea nohezu olle Dog Beiträg ins Netz stejt. Des weitan gibts no diverse Netzmagazine und Weblogs.